जबलपुर. मुख्यमंत्री शिवराज सिंह चौहान ने जबलपुर में आयोजित कार्यक्रम में एक क्लिक से प्रदेश के 45,581 मेधावी विद्यार्थियों को लैपटॉप के लिए 25-25 हजार रुपए ट्रांसफर कर दिए। ये छात्र माध्यमिक शिक्षा मंडल की 12वीं परीक्षा में 75 प्रतिशत अंक लाए हैं। शुक्रवार को वेटरनरी कॉलेज मैदान में होने वाले संभाग स्तरीय मुख्य कार्यक्रम में एक बटन दबाकर छात्रों के बैंक खातों में कुल 1 अरब 13 करोड़ 95 लाख 25 हजार रुपए ट्रांसफर कर दिए। मुख्यमंत्री ने कहा मेरे बच्चों संकल्प लो कि एक पेड़ ज़रूर लगाएंगे और दूसरों को भी प्रेरित करेंगे। माता-पिता, अभिभावकों व गुरुओं का सम्मान करेंगे, एक अच्छा इंसान बनेंगे और मध्यप्रदेश को देश-दुनिया का सर्वश्रेष्ठ राज्य बनाएंगे।